千家诗卷一



　 　五　　　绝



   　春眠

孟浩然

春眠不觉晓 处处闻啼鸟

夜来风雨声 花落知多少



　   访袁拾遗不遇

孟浩然

洛阳访才子 江岭作流人

闻说梅花早 何如此地春



　 　送郭司仓

王昌龄

映门淮水绿 留骑主人心

明月随良掾 春潮夜夜深



　 　洛阳道

储光羲

大道直如发 春来佳气多

五陵贵公子 双双呜玉珂



　 　独坐敬亭山

李 白

众鸟高飞尽 孤云独去闲

相看两不厌 只有敬亭山



　 　登鹳鹤楼

王之涣

白日依山尽 黄河入海流



欲穷千里目 更上一层楼



　 　观永乐公主入番

孙 逖

边地莺花少 年来未觉新

美人天上落 龙塞始应春



　 　伊州歌

盖嘉运

打起黄莺儿 莫教枝上啼

啼时惊妾梦 不得到辽西



　 　左掖梨花

丘 为

冷艳全欺雪 余香乍入衣

春风且莫定 吹向玉阶飞



　 　思君恩

令狐楚

小苑莺歌歇 长门蝶舞多

眼看春又去 翠辇不曾过



　 　题袁氏别业

贺知章

主人不相识 偶坐为林泉

莫谩愁沽酒 囊中自有钱



　 　夜送赵纵

杨 炯

赵氏连城璧 由来天下传

送君还旧府 明月满前川



　 　竹里馆

王 维

独坐幽篁里 弹琴复长啸

深林人不知 明月来相照



　 　送朱大入秦

王 维

避人五陵去 宝剑值千金

分手脱相赠 平生一片心



　 　长干行

崔 颢

君家在何处 妾住在横塘

停船暂借问 或恐是同乡



　 　咏史

高 适

尚有绨袍赠 应怜范叔寒

不知天下士 犹作布衣看



　 　罢相作

李适之

避贤初罢相 乐圣且衔杯

为问门前客 今朝几个来



　 　逢侠者

钱 起

燕赵悲歌士 相逢剧孟家

寸心言不尽 前路日将斜



　 　江行望匡庐

前 人

咫尺愁风雨 匡庐不可登

只疑云雾窟 犹有六朝僧



　 　答李瀚

韦应物

林中观易罢 溪上对鸥闲

楚俗饶词客 何人最往还



　 　秋风引

刘禹锡

何处秋风至 萧萧送雁群

朝来入庭树 孤客最先闻



　 　秋夜寄丘员外

韦应物

怀君属秋夜 散步咏凉天

山空松子落 幽人应未眠



　 　秋日

耿湋

返照入闾巷 忧来谁共语

古道少人行 秋风动禾黍



　 　秋日湖上

薛 莹

落日五湖游 烟波处处愁

浮沉千古事 谁与问东流



　 　宫中题

文宗皇帝

辇路生秋草 上林花满枝

凭高何限意 无复侍臣知



　 　汾上惊秋

苏 （廷＋页）

北风吹白云 万里渡河汾

心绪逢摇落 秋声不可闻



　 　寻隐者不遇

贾 岛

松下问童子 言师采药去

只在此山中 云深不知处



　 　蜀道后期

张 说

客心争日月 来往预期程

秋风不相待 先至洛阳城



　 　静夜思

李 白

床前明月光 疑是地上霜

举头望明月 低头思故乡



　 　秋浦歌

李 白

白发三千丈 离愁似个长

不知明镜里 何处得秋霜



　 　赠乔侍郎

陈子昂

汉廷荣巧宦 云阁薄边功

可怜骢马使 白首为谁雄



　 　答五陵太守

王昌龄

仗剑行千里 微躯敢一言

曾为大梁客 不负信陵恩



　 　行军九日思长安故园

岑 参

强欲登高去 无人送酒来

遥怜故园菊 应傍战场开



　 　婕妤怨

皇甫冉

花枝出建章 凤管发昭阳

借问承恩者 双蛾几许长



　 　题竹林寺

朱 放

岁月人间促 烟霞此地多

殷勤竹林寺 更得几回过



　 　三闾庙

戴叔伦

沅湘流不尽 屈子怨何深

日暮秋风起 萧萧枫树林



　 　易水送别

骆宾王

此地别燕丹 壮士发冲冠

昔时人已没 今日水犹寒



　 　别卢秦卿

司空曙

知有前期在 难分此夜中

无将故人酒 不及石尤风



　 　答人

太上隐者

偶来松树下 高枕石头眠

山中无历日 寒尽不知年

　

千家诗卷二



　 　五　　　律



　 　幸蜀回至剑门

玄宗皇帝

剑阁横云峻 銮舆出狩回

翠屏千仞合 丹嶂五丁开

灌木萦旗转 仙云拂马来

乘时方在德 嗟尔勒铭才



　 　和晋陵陆承相

杜审言

独有宦游人 偏惊物候新

云霞出海曙 梅柳渡江春

淑气催黄鸟 晴光转绿苹

忽闻歌古调 归思欲沾巾



　 　蓬莱三殿侍宴奉敕咏终南山

杜审言

北斗挂城边 南山倚殿前

云标金阙回 树杪玉堂悬

半岭通佳气 中峰绕瑞烟

小臣持献寿 长此戴尧天



　 　春夜别友人

陈子昂

银烛吐清烟 金尊对绮筵

离堂思琴瑟 别路绕山川

明月悬高树 长河没晓天

悠悠洛阳去 此会在何年



　 　长甯公主东庄侍宴

李 峤

别业临青甸 鸣銮降紫霄

长筵鹓鹭集 仙管凤凰调

树接南山近 烟含北渚遥

承恩咸已醉 恋赏未还镳



　 　恩赐丽正殿书院赐宴应制得林字

张 说

东壁图书府 西园翰墨林

诵诗闻国政 讲易见天心

位窃和羹重 恩叨醉酒深

载歌春兴曲 情竭为知音



　 　送友人 　　　李 白

青山横北郭 白水绕东城

此地一为别 孤篷万里征

浮云游子意 落日故人情

挥手自兹去 萧萧斑马鸣



　 　送友人入蜀

李 白

见说蚕丛路 崎岖不易行

山从人面起 云傍马头生

芳树笼秦栈 春流绕蜀城

升沈应已定 不必问君平



　 　次北固山下

王 湾

客路青山外 行舟绿水前

潮平两岸阔 风正一帆悬

海日生残夜 江春入旧年

乡书何处达 归雁洛阳边



　 　苏氏别业

祖 咏

别业居幽处 到来生隐心

南山当户牖 澧水映园林

竹覆经冬雪 庭昏未夕阴

寥寥人境外 闲坐听春禽



　 　春宿左省

杜 甫

花隐掖垣暮 啾啾栖鸟过

星临万户动 月傍九霄多

不寝听金钥 因风想玉坷

明朝有封事 数问夜如何



　 　题玄武禅师屋壁

杜 甫

何年顾虎头 满壁画沧州

赤日石林气 青天江海流

锡飞常近鹤 杯渡不惊鸥

似得庐山路 真随惠远游



　 　终南山

王 维

太乙近天都 连山到海隅

白云回望合 青霭入看无

分野中峰变 阴晴众壑殊

欲投何处宿 隔水问樵夫



　 　登总持阁

岑 参

高阁逼诸天 登临近日边

晴开万井树 愁看五陵烟

槛外低秦岭 窗中小渭川

早知清净理 常愿奉金仙



　 　寄左省杜拾遗

岑 参

联步趋丹陛 分曹限紫薇

晓随天仗入 暮惹御香归

白发悲花落 青云羡鸟飞

圣朝无阙事 自觉谏书稀



　 　登兖州城楼

杜 甫

东郡趋庭日 南楼纵目初

浮云连海岱 平野入青徐

孤嶂秦碑在 荒城鲁殿余

从来多古意 临眺独踌躇



　 　杜少府之任蜀州

王 勃

城阙辅三秦 风烟望五津

与君离别意 同是宦游人

海内存知己 天涯若比邻

无为在歧路 儿女共沾巾



　 　送崔融

杜审言

君王行出将 书记远从征

祖帐连河阙 军麾动洛城

旌旗朝朔气 笳吹夜边声

坐觉烟尘少 秋风古北平



　 　扈从登封途中作

宋之问

帐殿郁崔嵬 仙游实壮哉

晓云连幕卷 夜火杂星回

谷暗千旗出 山鸣万乘来

扈从良可赋 终乏掞天才



　 　题义公禅房

孟浩然

义公习禅寂 结宇依空林

户外一峰秀 阶前众壑深

夕阳连雨足 空翠落庭阴

看取莲花净 方知不染心



　 　醉后赠张旭

高 适

世上漫相识 此翁殊不然

兴来书自圣 醉后语尤颠

白发老闲事 青云在目前

床头一壶酒 能更几回眠



　 　玉台观

高 适

浩劫因王造 平台访古游

彩云萧史驻 文字鲁恭留

宫阙通群帝 乾坤到十洲

人传有笙鹤 时过北山头



　 　观李固言

杜 甫

方丈浑连水 天台总映云

人间长见画 老去限空闻

范蠡舟偏小 王乔鹤不群

此生随万物 何处出尘氛



　 　旅夜书怀

杜 甫

细草微风岸 危樯独夜舟

星随平野阔 月涌大江流

名岂文章著 官因老病休

飘飘何所似 天地一沙鸥



　 　登岳阳楼

杜 甫

昔闻洞庭水 今上岳阳楼

吴楚东南坼 乾坤日月浮

亲朋无一字 老病有孤舟

戎马关山北 凭轩涕泗流



　 　江南旅情

祖 咏

楚山不可极 归路但萧条

海色晴看雨 江声夜听潮

剑留南斗近 书寄北风遥

为报空潭橘 无媒寄洛桥



　 　宿龙兴寺

綦毋潜

香刹夜忘归 松清古殿扉

灯明方丈室 珠系比丘衣

白日传心净 青莲喻法微

天花落不尽 处处鸟衔飞



　 　破山寺后禅院

常 建

清晨入古寺 初日照高林

曲径通幽处 禅房花木深

山光悦鸟性 潭影空人心

万籁此俱寂 惟闻钟磬音



　 　题松汀驿

张 佑

山色远含空 苍茫泽国东

海明先见日 江白迥闻风

鸟道高原去 人烟小径通

那知旧遗逸 不在五湖中



　 　圣果寺

释处默

路自中峰上 盘回出薜萝

到江吴地尽 隔岸越山多

古木丛青蔼 遥天浸白波

下方城郭近 钟磬杂笙歌



　 　野望

王 绩

东皋薄暮望 徙倚欲何依

树树皆秋色 山山惟落晖

牧人驱犊返 猎马带禽归

相顾无相识 长歌怀采薇



　 　送别崔著作东征

陈子昂

金天方肃杀 白露始专征

王师非乐战 之子送佳兵

海气侵南部 边风扫北平

莫卖卢龙塞 归邀麟阁名



　 　携妓纳凉晚际遇雨

杜 甫

落日放船好 轻风生浪迟

竹深留客处 荷净纳凉时

公子调冰水 佳人雪藕丝

片云头上黑 应是雨催诗



　 　其二

杜 甫

雨来沾席上 风急打船头

越女红裙湿 燕姬翠黛愁

缆侵堤柳系 幔卷浪花浮

归路翻萧飒 陂塘五月秋



　 　宿云门寺阁

孙 逖

香阁东山下 烟花象外幽

悬灯千嶂夕 卷幔五湖秋

画壁余鸿雁 纱窗宿斗牛

更疑天路近 梦与白云游



　 　秋登宣城谢眺北楼

李 白

江城如画里 山晓望晴空

两水夹明镜 双桥落彩虹

人烟寒橘柚 秋色老梧桐

谁念北楼上 临风怀谢公



　 　临洞庭

孟浩然

八月湖水平 涵虚混太清

气蒸云梦泽 波撼岳阳城

欲济无舟楫 端居耻圣明

坐观垂钓者 徒有羡鱼情



　 　过香积寺

王 维

不知香积寺 数里入云峰

古木无人径 深山何处钟

泉声咽危石 日色冷青松

薄暮空潭曲 安禅制毒龙



　 　送郑侍御谪闽中

高 适

谪去君无恨 闽中我旧过

大都秋雁少 只是夜猿多

东路云山合 南天瘴疠和

自当逢雨露 行矣顺风波



　 　秦州杂诗

杜 甫

凤林戈未息 鱼海路常难

候火云峰峻 悬军幕井乾

风连西极动 月过北庭寒

故老思飞将 何时议筑坛



　 　禹庙

杜 甫

禹庙空山里 秋风落日斜

荒庭垂橘柚 古屋画龙蛇

云气生虚壁 江深走白沙

早知乘四载 疏凿控三巴



　 　望秦川

李 颀

秦川朝望迥 日出正东峰

远近山河净 逶迤城阙重

秋声万户竹 寒色五陵松

有客归欤叹 凄其霜露浓



　 　同王徵君洞庭有怀

张 谓

八月洞庭秋 潇湘水北流

还家万里梦 为客五更愁

不用开书帙 偏宜上酒楼

故人京洛满 何日复同游



　 　渡扬子江

丁仙芝

桂楫中流望 空波两岸明

林开扬子驿 山出润州城

海尽边阴静 江寒朔吹生

更闻枫叶下 淅沥度秋声



　 　幽州夜歌

张 说

凉风吹夜雨 萧瑟动寒林

正有高堂宴 能忘迟暮心

军中宜剑舞 塞上重笳音

不作边城将 谁知恩遇深

　

千家诗卷三



　 　七　　　绝



　 　春日偶成

程 颢

云淡风轻近午天 傍花随柳过前川

时人不识余心乐 将谓偷闲学少年



　 　春日

朱 熹

胜日寻芳泗水滨 无边光景一时新

等闲识得东风面 万紫千红总是春



　 　春宵

苏 轼

春宵一刻值千金 花有清香月有阴

歌管楼台声细细 秋千院落夜沈沈



　 　城东早春

杨巨源

诗家清景在新春 绿柳才黄半未匀

若待上林花似锦 出门俱是看花人



　 　春夜

王安石

金炉香尽漏声残 剪剪轻风阵阵寒

春色恼人眠不得 月移花影上栏杆



　 　初春小雨

韩 愈

天街小雨润如酥 草色遥看近却无

最是一年春好处 绝胜烟柳满皇都



　 　元日

王安石

爆竹声中一岁除 春风送暖入屠苏

千门万户曈曈日 总把新桃换旧符



　 　上元侍宴

苏 轼

淡月疏星绕建章 仙风吹下御炉香

侍臣鹄立通明殿 一朵红云捧玉皇

 

　 　立春偶成

张 （木＋式）

律回岁晚冰霜少 春到人间草木知

便觉眼前生意满 东风吹水绿参差



　 　打球图

晁无咎

阊阖千门万户开 三郎沈醉打球回

九龄已老韩休死 无复明朝谏疏来





　 　宫词

林 洪

金殿当头紫阁重 仙人掌上玉芙蓉

太平天子朝元日 五色云车驾六龙



　 　其二

林 洪

殿上衮衣明日月 砚中旗影动龙蛇

纵横礼乐三千字 独对丹墀日未斜



　 　咏华清宫

王 建

行尽江南数十程 晓风残月入华清

朝元阁上西风急 都入长杨作雨声



　 　清平调词

李 白

云想衣裳花想容 春风拂槛露华浓

若非群玉山头见 会向瑶台月下逢



　 　题邸间壁

郑 谷

酴醿香梦怯春寒 翠掩重门燕子闲

敲断玉钗红烛冷 计程应说到常山



　 　绝句

杜 甫

两个黄鹂鸣翠柳 一行白鹭上青天

窗含西岭千秋雪 门泊东吴万里船



　 　海棠

苏 轼

东风袅袅泛崇光 香雾空蒙月转廊

只恐夜深花睡去 故烧高烛照红妆



　 　清明

王禹□

无花无酒过清明 兴味萧然似野僧

昨日邻家乞新火 晓窗分与读书灯



　 　清明

杜 牧

清明时节雨纷纷 路上行人欲断魂

借问酒家何处有 牧童遥指杏花村



　 　社日

张 演

鹅湖山下稻粱肥 豚栅鸡栖对掩扉

桑柘影斜春社散 家家扶得醉人归



　 　寒食

韩 翃

春城无处不飞花 寒食东风御柳斜

日暮汉宫传蜡烛 轻烟散入五侯家



　 　江南春

杜 牧

千里莺啼绿映红 水村山郭酒旗风

南朝四百八十寺 多少楼台烟雨中



　 　上高侍郎

高 蟾

天上碧桃和露种 日边红杏倚云栽

芙蓉生在秋江上 不向东风怨未开



　 　绝句

僧志安

古木阴中系短篷 杖藜扶我过桥东

沾衣欲湿杏花雨 吹面不寒杨柳风





　 　游小园不值

叶 适

应嫌屐齿印苍苔 十扣柴扉九不开

春色满园关不住 一枝红杏出墙来





　 　客中行

李 白

兰陵美酒郁金香 玉碗盛来琥珀光

但使主人能醉客 不知何处是他乡



　 　题屏

刘季孙

呢喃燕子语梁间 底事来惊梦里闲

说与旁人浑不解 杖藜携酒看芝山



　 　漫兴

杜 甫

肠断春江欲尽头 杖藜徐步立芳洲

颠狂柳絮随风舞 轻薄桃花逐水流



　 　庆全庵桃花

谢枋得

寻得桃源好避秦 桃红又是一年春

花飞莫遣随流水 怕有渔郎来问津



　 　玄都观桃花

刘禹锡

紫陌红尘拂面来 无人不道看花回

玄都观里桃千树 尽是刘郎去后栽



　 　再游玄都观

刘禹锡

百亩庭中半是苔 桃花净尽菜花开

种桃道士归何处 前度刘郎今又来



　 　滁州西涧

韦应物

独怜幽草涧边生 上有黄鹂深树鸣

春潮带雨晚来急 野渡无人舟自横



　 　花影

苏 轼

重重叠叠上瑶台 几度呼童扫不开

刚被太阳收拾去 却教明月送将来



　 　北山

王安石

北山输绿涨横陂 直堑回塘滟滟时

细数落花因坐久 缓寻芳草得归迟



　 　湖上

徐元杰

花开红树乱莺啼 草长平湖白鹭飞

风日晴和人意好 夕阳箫鼓几船归



　 　漫兴

杜 甫

糁径杨花铺白毡 点溪荷叶叠青钱

笋根稚子无人见 沙上凫雏傍母眠



　 　春晴

王 驾

雨前初见花间蕊 雨后全无叶底花

蜂蝶纷纷过墙去 却疑春色在邻家



　 　春暮

曹 豳

门外无人问落花 绿阴冉冉遍天涯

林莺啼到无声处 青草池塘独听蛙



　 　落花

朱淑贞

连理枝头花正开 妒花风雨便相催

愿教青帝常为主 莫遣纷纷点翠苔



　 　春暮游小园

王 淇

一从梅粉褪残妆 涂抹新红上海棠

开到荼蘼花事了 丝丝天棘出莓墙



　 　莺梭

刘克庄

掷柳迁乔太有情 交交时作弄机声

洛阳三月花如锦 多少工夫织得成



　 　暮春即事

叶 李

双双瓦雀行书案 点点杨花入砚池

闲坐小窗读周易 不知春去几多时



　 　登山

李 涉

终日昏昏醉梦间 忽闻春尽强登山

因过竹院逢僧话 又得浮生半日闲



　 　蚕妇吟

谢枋得

子规啼彻四更时 起视蚕稠怕叶稀

不信楼头杨柳月 玉人歌舞未曾归



　 　晚春

韩 愈

草木知春不久归 百般红紫斗芳菲

杨花榆荚无才思 惟解漫天作雪飞



　 　伤春

杨 简

准拟今春乐事浓 依然枉却一东风

年年不带看花眼 不是愁中即病中



　 　送春

王逢原

三月残花落更开 小檐日日燕飞来

子规夜半犹啼血 不信东风唤不回



　 　三月晦日送春

贾 岛

三月正当三十日 风光别我苦吟身

共君今夜不须睡 未到晓钟犹是春



　 　客中初夏 　　　司马光

四月清和雨乍晴 南山当户转分明

更无柳絮因风起 惟有葵花向日倾



　 　有约

司马光

黄梅时节家家雨 青草池塘处处蛙

有约不来过夜半 闲敲棋子落灯花





　 　初夏睡起

杨 简

梅子流酸溅齿牙 芭蕉分绿上窗纱

日长睡起无情思 闲看儿童捉柳花





　 　三衢道中

曾 纡

梅子黄时日日晴 小溪泛尽却山行

绿阴不减来时路 添得黄鹂四五声



　 　即景

朱淑贞

竹摇清影罩幽窗 两两时禽噪夕阳

谢却海棠飞尽絮 困人天气日初长



　 　夏日

戴复古

乳鸭池塘水浅深 熟梅天气半晴阴

东园载酒西园醉 摘尽枇杷一树金



　 　晚楼闲坐

王安石

四顾山光接水光 凭栏十里芰荷香

清风明月无人管 并作南来一味凉



　 　山居夏日

高 骈

绿树阴浓夏日长 楼台倒影入池塘

水晶帘动微风起 满架蔷薇一院香



　 　田家

范成大

昼出耘田夜绩麻 村庄儿女各当家

童孙未解供耕织 也傍桑阴学种瓜



　 　村庄即事

范成大

绿遍山原白满川 子规声里雨如烟

乡村四月闲人少 才了蚕桑又插田



　 　题榴花

朱 熹

五月榴花照眼明 枝间时见子初成

可怜此地无车马 颠倒苍苔落绛英



　 　村晚

雷 震

草满池塘水满陂 山衔落日浸寒漪

牧童归去横牛背 短笛无腔信口吹



　 　茅檐

王安石

茅檐常扫净无苔 花木成蹊手自栽

一水护田将绿绕 两山排闼送青来



　 　乌衣巷

刘禹锡

朱雀桥边野草花 乌衣巷口夕阳斜

旧时王谢堂前燕 飞入寻常百姓家



　 　送使安西

王 维

渭城朝雨浥轻尘 客舍青青柳色新

劝君更尽一杯酒 西出阳关无故人



　 　题北榭碑

李 白

一为迁客去长沙 西望长安不见家

黄鹤楼中吹玉笛 江城五月落梅花



　 　题淮南寺

程 颢

南去北来休便休 白苹吹尽楚江秋

道人不是悲秋客 一任晚山相对愁



　 　秋月

程 颢

清溪流过碧山头 空水澄鲜一色秋

隔断红尘三十里 白云红叶雨悠悠



　 　七夕

杨 朴

未会牵牛意若何 须邀织女弄金梭

年年乞与人间巧 不道人间巧几多



　 　立秋

刘武子

乳鸦啼散玉屏空 一枕新凉一扇风

睡起秋声无觅处 满阶梧叶月明中



　 　七夕

杜 牧

银烛秋光冷画屏 轻罗小扇扑流萤

天街夜色凉如水 卧看牵牛织女星



　 　中秋

杜 牧

暮云收尽溢清寒 银汉无声转玉盘

此生此夜不长好 明月明年何处看



　 　江楼有感

赵 嘏

独上江楼思悄然 月光如水水如天

同来玩月人何在 风景依稀似去年



　 　西湖

林 洪

山外青山楼外楼 西湖歌舞几时休

暖风薰得游人醉 直把杭州作汴州





　 　西湖

苏 轼

毕竟西湖六月中 风光不与四时同

接天莲叶无穷碧 映日荷花别样红



　 　湖上初雨

苏 轼

水光潋滟晴方好 山色空蒙雨亦奇

欲把西湖比西子 淡妆浓抹总相宜



　 　入直

周必大

绿槐夹道集昏鸦 敕使传宣坐赐茶

归到玉堂清不寐 月钩初上紫薇花



　 　水亭

蔡 确

纸屏石枕竹方床 手倦抛书午梦长

睡起莞然成独笑 数声渔笛在沧浪



　 　禁锁

洪 遵

禁门深锁寂无哗 浓墨淋漓两相麻

唱彻五更天未晓 一墀月浸紫薇花





　 　竹楼

李嘉佑

傲吏身闲笑五侯 西江取竹起高楼

南风不用蒲葵扇 纱帽闲眠对水鸥



　 　直中书省

白居易

丝纶阁下文章静 钟鼓楼中刻漏长

独坐黄昏谁是伴 紫薇花对紫薇郎



　 　观书有感

朱 熹

半亩方塘一鉴开 天光云影共徘徊

问渠那得清如许 为有源头活水来



　 　泛舟

朱 熹

昨夜江边春水生 艨艟巨舰一毛轻

向来枉费推移力 此日中流自在行



　 　冷泉亭

林 洪

一泓清可沁诗脾 冷暖年来只自知

流出西湖载歌舞 回头不似在山时



　 　冬景

苏 轼

荷尽已无擎雨盖 菊残犹有傲霜枝

一年好景君须记 最是橙黄橘绿时



　 　枫桥夜泊

张 继

月落乌啼霜满天 江枫渔火对愁眠

姑苏城外寒山寺 夜半钟声到客船



　 　寒夜

杜小山

寒夜客来茶当酒 竹炉汤沸火初红

寻常一样窗前月 才有梅花便不同



　 　霜夜

李商隐

初闻征雁已无蝉 百尺楼台水接天
