三字經
  
清版 
  
　人之初　性本善　性相近　習相遠    苟不教　性乃遷  教之道　貴以專 
　昔孟母　擇鄰處  子不學　斷機杼    竇燕山　有義方　教五子　名俱揚 
　養不教　父之過　教不嚴　師之惰    子不學　非所宜　幼不學　老何為 
　玉不琢　不成器　人不學　不知義    為人子　方少時　親師友　習禮儀 
  香九齡　能溫席　孝於親　所當執    融四歲　能讓梨　弟於長　宜先知 
  首孝弟　次見聞　知某數　識某文    一而十　十而百　百而千　千而萬 
  三才者　天地人　三光者　日月星    三綱者　君臣義　父子親　夫婦順 
  曰春夏　曰秋冬　此四時　運不窮    曰南北　曰西東　此四方　應乎中 
  曰水火　木金土　此五行　本乎數    曰仁義　禮智信　此五常　不容紊 
  稻粱菽　麥黍稷　此六穀　人所食    馬牛羊　雞犬豕　此六畜　人所飼 
  曰喜怒　曰哀懼　愛惡欲　七情具    匏土革　木石金　與絲竹　乃八音 
  高曾祖　父而身　身而子　子而孫    自子孫　至玄曾　乃九族　人之倫 
  父子恩　夫婦從　兄則友　弟則恭    長幼序　友與朋　君則敬　臣則忠 
  此十義　人所同  凡訓蒙　須講究    詳訓詁　名句讀  為學者　必有初 
  小學終　至四書  論語者　二十篇    群弟子　記善言  孟子者　七篇止　 
  講道德　說仁義  作中庸　子思筆　中不偏　庸不易    作大學　乃曾子 
　自修齊　至平治  孝經通　四書熟　如六經　始可讀    詩書易　禮春秋 
　號六經　當講求  有連山　有歸藏　有周易　三易詳    有典謨　有訓誥 
　有誓命　書之奧  我周公　作周禮　著六官　存治體    大小戴　注禮記 
　述聖言　禮樂備  曰國風　曰雅頌　號四詩　當諷詠    詩既亡　春秋作 
　寓褒貶　別善惡  三傳者　有公羊　有左氏　有穀梁    經既明　方讀子 
　撮其要　記其事  五子者　有荀楊　文中子　及老莊    經子通　讀諸史 
　考世系　知終始  自羲農　至黃帝　號三皇　居上世    唐有虞　號二帝 
　相揖遜　稱盛世  夏有禹　商有湯　周文武　稱三王    夏傳子　家天下 
　四百載　遷夏社  湯伐夏　國號商　六百載　至紂亡    周武王　始誅紂 
  八百載　最長久  周轍東　王綱墮　逞干戈　尚遊說    始春秋　終戰國 
　五霸強　七雄出  嬴秦氏　始兼并　傳二世　楚漢爭    高祖興　漢業建 
　至孝平　王莽篡  光武興　為東漢　四百年　終於獻    蜀魏吳　爭漢鼎　 
  號三國　迄兩晉  宋齊繼　梁陳承　為南朝　都金陵    北元魏　分東西 
　宇文周　與高齊  迨至隋　一土宇　不再傳　失統緒    唐高祖　起義師 
　除隋亂　創國基  二十傳　三百載　梁滅之　國乃改    梁唐晉  及漢周 
  稱五代  皆有由  炎宋興　受周禪　十八傳　南北混    遼與金　皆稱帝　 
  元滅金  絕宋世  蒞中國  兼戎狄  九十年  國祚廢　  太祖興　國大明 
　號洪武　都金陵　迨成祖　遷燕京  十七世　至崇禎    權閹肆  寇如林 
  至李闖  神器焚　清太祖　膺景命　靖四方　克大定　  廿一史　全在茲 
　載治亂　知興衰  讀史書　考實錄　通古今　若親目    口而誦　心而維 
　朝於斯　夕於斯  昔仲尼　師項橐　古聖賢　尚勤學    趙中令　讀魯論 
　彼既仕　學且勤  披蒲編　削竹簡　彼無書　且知勉    頭懸梁　錐刺股 
　彼不教　自勤苦  如囊螢　如映雪　家雖貧　學不輟    如負薪　如掛角 
　身雖勞　猶苦卓  蘇老泉　二十七　始發憤　讀書籍    彼既老　猶悔遲 
　爾小生　宜早思  若梁灝　八十二　對大廷　魁多士    彼既成　眾稱異 
　爾小生　宜立志  瑩八歲　能詠詩　泌七歲　能賦棋    彼穎悟　人稱奇 
　爾幼學　當效之  蔡文姬　能辨琴　謝道韞　能詠吟    彼女子　且聰敏 
　爾男子　當自警  唐劉晏　方七歲　舉神童　作正字    彼雖幼　身己仕 
　爾幼學　勉而致  有為者　亦若是  犬守夜　雞司晨　  苟不學　曷為人 
  蠶吐絲　蜂釀蜜　人不學　不如物  幼而學　壯而行    上致君　下澤民 
  揚名聲　顯父母　光於前　裕於後  人遺子　金滿籯　  我教子　惟一經 
  勤有功　戲無益　戒之哉　宜勉力 
  
  
民國重定版 
  
　人之初　性本善　性相近　習相遠    苟不教　性乃遷  教之道　貴以專 
　昔孟母　擇鄰處  子不學　斷機杼    荀季和　有義方　教八子　名俱揚 
　養不教　父之過　教不嚴　師之惰    子不學　非所宜　幼不學　老何為 
　玉不琢　不成器　人不學　不知義    為人子　方少時　親師友　習禮儀 
  香九齡　能溫席　孝於親　所當執    融四歲　能讓梨　弟於長　宜先知 
  首孝弟　次見聞　知某數　識某文    一而十　十而百　百而千　千而萬 
  三才者　天地人　三光者　日月星    三綱者　君臣義　父子親　夫婦順 
  曰春夏　曰秋冬　此四時　運不窮    曰南北　曰西東　此四方　應乎中 
  曰水火　木金土　此五行　本乎數    十干者　甲至癸　十二支  子至亥 
　曰黃道　日所躔  曰赤道  當中權    赤道下  溫暖極  我中華  在東北 
  寒燠均  霜露改  右高原  左大海    曰江河  曰淮濟  此四瀆  水之紀 
  曰岱華  嵩恆衡  此五岳  山之名    古九州  今改制  稱行省  二十二 
  曰士農  曰工商  此四民  國之良    醫卜相  皆方技  星堪輿  小道泥 
  地所生  有草木  此植物  遍水陸    有蟲魚  有鳥獸  此動物  能飛走 
  稻粱菽　麥黍稷　此六穀　人所食    馬牛羊　雞犬豕　此六畜　人所飼 
  曰喜怒　曰哀懼　愛惡欲　七情具    曰仁義　禮智信　此五常　不容紊 
  青赤黃  及白黑  此五色  目所識    酸苦甘  及辛咸  此五味  口所含 
  膻焦香  及腥朽  此五臭  鼻所嗅    宮商角  及徵羽  此五音  耳所取 
  匏土革　木石金　與絲竹　乃八音    曰平上  曰去入  此四聲  宜調協 
  九族者  序宗親  高曾祖　父而身　  身而子　子而孫  自子孫　至玄曾 
　五倫者  始夫婦  父子先  君臣後    次兄弟  及朋友  當順敘  勿違負 
  有伯叔  有舅甥  婿婦翁  三黨名    斬齊衰  大小功  至緦麻  五服終 
  凡訓蒙　須講究  詳訓詁　名句讀    禮樂射  御書數  古六藝  今不具 
  惟書學  人共遵  既識字  講說文    有古文  大小篆  隸草繼  不可亂 
  若廣學  懼其繁  但略說  能知原    為學者　必有初  小學終　至四書 
  論語者　二十篇  群弟子　記善言    孟子者　七篇是  辨王霸　說仁義 
  中庸者　子思筆　中不偏　庸不易    大學者　學之程  自修齊  至治平 
  此二篇  在禮記  今單行  本元晦    四書通　孝經熟　如六經　始可讀 
  六經者  統儒術  文周作  孔子述    易詩書　禮春秋  樂經亡  餘可求 
　有連山　有歸藏　有周易　三易詳    有典謨　有訓誥　有誓命　書之奧 
  有國風  有雅頌  號四詩　當諷詠    周禮者  著六官  儀禮    十七篇 
  大小戴  集禮記  述聖言  禮法備    王跡熄  春秋作  寓褒貶  別善惡 
  三傳者　有公羊　有左氏　有穀梁    爾雅者  善辨言  求經訓  此莫先 
  注疏備  十三經  惟大戴  疏未成    左傳外  有國語  合群經  數十五 
  經既明　方讀子　撮其要　記其事    古九流  多亡佚  取五種  備文質 
  五子者　有荀楊　文中子　及老莊    經子通　讀諸史　考世系　知終始 
  自羲農　至黃帝  並頊嚳  在上世    堯舜興  禪尊位  號唐虞  為二帝 
　夏有禹　商有湯　周文武　稱三王    夏傳子　家天下　四百載　遷夏社 
  湯伐夏　國號商　六百載　至紂亡    周武王　始誅紂  八百載　最長久 
  周共和  始紀年  歷宣幽  遂東遷    周道衰　王綱墮　逞干戈　尚遊說 
  始春秋　終戰國　五霸強　七雄出    嬴秦氏　始兼并　傳二世　楚漢爭 
  高祖興　漢業建　至孝平　王莽篡    光武興　為東漢　四百年　終於獻 
  魏蜀吳　爭漢鼎  號三國　迄兩晉    宋齊繼　梁陳承　為南朝　都金陵 
  北元魏　分東西  宇文周　與高齊    迨至隋　一土宇　不再傳　失統緒 
  唐高祖　起義師　除隋亂　創國基    二十傳　三百載　梁滅之　國乃改 
  梁唐晉  及漢周  稱五代  皆有由    趙宋興　受周禪　十八傳　南北混 
  遼與金　皆夷裔　元滅金  絕宋世    蒞中國  兼戎狄  九十年  反沙磧 
　太祖興　稱大明　紀洪武　都南京　  迨成祖　遷宛平  十六世　至崇禎 
  權閹肆  流寇起  自成入  神器毀　  清太祖　興遼東　金之後  受明封 
  至世祖  乃大同  十二世  清祚終    凡正史  廿四部  益以清  成廿五 
  史雖繁  讀有次  史記一  漢書二    後漢三  國志四  此四史  最精緻 
  先四史  兼證經  參通鑑  約而精    歷代事  全在茲  載治亂　知興衰 
  讀史書　考實錄　通古今　若親目    漢賈董  及許鄭  皆經師  能述聖 
  宋周程  張朱陸  明王氏  皆道學    屈原賦  本風人  逮鄒枚  暨卿雲 
  韓與柳  並文雄  李若杜  為詩宗    凡學者  宜兼通  翼聖教  振民風 
  口而誦　心而維　朝於斯　夕於斯    昔仲尼　師項橐　古聖賢　尚勤學 
  趙中令　讀魯論　彼既仕　學且勤    披蒲編　削竹簡　彼無書　且知勉 
  火焠掌　錐刺股  彼不教　自勤苦    如囊螢　如映雪　家雖貧　學不輟 
  如負薪　如掛角　身雖勞　猶苦卓    蘇明允　二十七　始發憤　讀書籍 
  彼既老　猶悔遲　爾小生　宜早思    若荀卿  年五十  遊稷下  習儒業 
  彼既成  眾稱異　爾小生　宜立志    瑩八歲　能詠詩　泌七歲　能賦棋 
  彼穎悟　人稱奇　爾幼學　當效之    蔡文姬　能辨琴　謝道韞　能詠吟 
  彼女子　且聰敏　爾男子　當自警    唐劉晏　方七歲　舉神童　作正字 
  彼雖幼　身己仕　爾幼學　勉而致    犬守夜　雞司晨　苟不學　曷為人 
  蠶吐絲　蜂釀蜜　人不學　不如物    幼習業　壯致身  上匡國　下利民 
  揚名聲　顯父母　光於前　裕於後    人遺子　金滿籯　我教子　惟一經 
  勤有功　戲無益　戒之哉　宜勉力 